钦定古今图书集成/明伦汇编/闺媛典/第154卷 > 徐毓光继室周氏
## 钦定古今图书集成/明伦汇编/闺媛典/第154卷 > 徐毓光继室周氏

按《北路志》：周氏，龙门人，徐毓光继室。性端敏，举动合
礼，善事舅姑，抚前子女犹己出。及夫为中牟令，值流
寇猖獗，夫志在死守，先遣氏回里。甫离县治，猝闻贼
至，氏乃微服入村舍，置空舆道左，因嘱左右曰：“贼至
问舆中人，第绐曰：‘去久矣’。”遂以是免难得归。及夫死，
痛绝复生，屏膏沐，躬椎布，外辑陵侮，内抚诸孤，备极
忧困，而秉节弥坚，年六十有五，子皆成立。